CELEX: 
Language: da
Date: 2021-02-09 00:00:00
Title: KOMMISSIONENS DELEGEREDE FORORDNING (EU) …/… om ændring af bilag II til Europa-Parlamentets og Rådets forordning (EU) 2018/848 for så vidt angår regler for økologisk produktion af spirer og julesalat, om foder til visse akvakulturdyr og om parasitbehandling i akvakultur

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Efter vedtagelsen af forordning (EU) 2018/848 er det nødvendigt at vedtage denne delegerede forordning for så vidt angår visse bestemmelser vedrørende spirede frø og julesalat og akvakulturarter. Navnlig hvad angår spirede frø og julesalat har adskillige interesseparter krævet præcisering med hensyn til terminologi og brugen af vækstmedier i økologisk produktion, og det er derfor nødvendigt at ændre de nuværende bestemmelser for at øge retssikkerheden. 
            
            
               For så vidt angår akvakulturarter er det nødvendigt at afspejle de eksisterende muligheder for at anvende økologisk kolesterol til rejer og at ændre bestemmelserne vedrørende behandlinger mod parasitter for akvakulturdyr på baggrund af konklusionerne fra Ekspertgruppen vedrørende Teknisk Rådgivning om Økologisk Produktion
                  1
               .
            
            
               2.HØRINGER FORUD FOR RETSAKTENS VEDTAGELSE
            
            
               Retsakten er blevet drøftet grundigt med medlemsstaterne i Ekspertgruppen vedrørende Økologisk Produktion og med de vigtigste organisationer, der repræsenterer den økologiske sektor, navnlig IFOAM og dens sektorspecifikke tilknyttede grupper, COPA-COGECA, ESSA og FEAP. GD AGRI har i forbindelse med udarbejdelsen af disse regler arbejdet tæt sammen med GD MARE og andre generaldirektorater om spørgsmål henhørende under deres specifikke ekspertiseområder, navnlig med GD SANTE. WTO-partnerne er blevet underrettet, og der er afholdt almene offentlige høringer. Efter den generelle offentlige høring er alle bemærkninger, der modtages via feedbackmekanismen, blevet overvejet, og retsakten er ikke blevet ændret.
            
            
               3.JURIDISKE ASPEKTER AF DEN DELEGEREDE RETSAKT
            
            
               I betragtning 29 i forordning (EU) 2018/848 understreges det, at visse former for dyrkningspraksis, der ikke er jordbundstilknyttet såsom produktion af spirer eller julesalat, bør tillades, og at Kommissionen i henhold til artikel 12 i forordning (EU) 2018/848 er beføjet til at ændre de nuværende bestemmelser om undtagelser for spirer og julesalat, der er fastsat i del I, punkt 1.3 i bilag II til forordning (EU) 2018/848. 
            
            
               Endvidere fremgår det af betragtning 50 i forordning (EU) 2018/848, at for at sikre kvalitet, sporbarhed, overholdelse af forordningen og tilpasning til den tekniske udvikling delegeres beføjelsen til at vedtage visse retsakter til Kommissionen for så vidt angår foder til akvakulturdyr og dyrlægebehandling af sådanne dyr samt for så vidt angår detaljerede betingelser for forvaltning af gydebestande, avl og produktion af yngel. 
            
            
               Denne delegerede retsakt ændrer de nuværende bestemmelser vedrørende spirer og julesalat for at øge retssikkerheden. For så vidt angår tilsætningsstoffer med ernæringsmæssige egenskaber og dyrlægebehandling af akvakulturdyr, omhandler retsakten supplering med kolesterol til rejer af Penaeidaefamilien og ferskvandsrejer og indførelsen af en artsspecifik tilgang til behandling mod parasitter i tråd med principperne for dyrevelfærd. 
            
            
               KOMMISSIONENS DELEGEREDE FORORDNING (EU) …/…
            
            
               af 9.2.2021
            
            
               om ændring af bilag II til Europa-Parlamentets og Rådets forordning (EU) 2018/848 for så vidt angår regler for økologisk produktion af spirer og julesalat, om foder til visse akvakulturdyr og om parasitbehandling i akvakultur
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007
                  2
               , særlig artikel 12, stk. 2, litra a), og artikel 15, stk. 2, litra b) og c), og
            
            
               ud fra følgende betragtninger:
            
            
               (1)Del I, punkt 1.3, i bilag II til forordning (EU) 2018/848 er for nylig blevet ændret ved Kommissionens delegerede forordning (EU) 2020/427
                  3
                med hensyn til sikring af, at frø, der anvendes til produktion af økologiske spirer, er økologiske. Eftersom spirede frø omfatter spirer, skud og karse, der udelukkende anvender frøenes reserver til at spire
                  4
               , bør der kun anvendes vand til økologisk produktion. Det bør derfor præciseres, at undtagelsen fra dyrkning af spirede frø i jord begrænses til fugtning af frøene, og det bør udtrykkeligt anføres, at brugen af vækstmedie ikke er tilladt, medmindre dette er et inert medium, der udelukkende tjener til at holde frøene fugtige, og forudsat at det inerte mediums bestanddele er godkendt i overensstemmelse med artikel 24 i forordning (EU) 2018/848. 
            
         
         
            
               (2)Med hensyn til julesalat kan produktionscyklussen bestå af to faser, den ene i jord og den anden såkaldte tvangsfase, som kan foregå i jord, men også i vand eller substrater. Det bør derfor præciseres, at undtagelsen fra dyrkning af julesalat i jord omfatter dypning i rent vand, og at brugen af et vækstmedie kun er tilladt, hvis mediets bestanddele er godkendt i overensstemmelse med artikel 24 i forordning (EU) 2018/848. 
            
            
               (3)Artikel 25l, stk. 3, litra b), i Kommissionens forordning (EF) nr. 889/2008
                  5
                giver mulighed for at supplere naturligt forekommende foder med økologisk kolesterol i videreopdrætsfasen og i tidlige livsstadier for rejer af Penaeidaefamilien og ferskvandrejer (Macrobrachium spp.). Det er derfor nødvendigt at fastsætte bestemmelser om supplering af foder med økologisk kolesterol til disse rejer i del III, punkt 3.1.3.4, i bilag II til forordning (EU) 2018/848.
            
            
               (4)I forbindelse med drøftelserne af udkastet til delegeret forordning (EU) 2020/427 i 2019 anmodede flere medlemsstater om en revision af andre regler vedrørende økologisk akvakultur. Ekspertgruppen vedrørende Teknisk Rådgivning om Økologisk Produktion (i det følgende benævnt "EGTOP"), som blev oprettet ved Kommissionens afgørelse 2017/ C287/03
                  6
               , har vurderet disse anmodninger. Under hensyntagen til EGTOP's konklusioner
                  7
               , der blev offentliggjort i januar 2020, har Kommissionen konstateret et behov for at ajourføre de eksisterende produktionsregler for akvakulturdyr, særlig med hensyn til dyrlægebehandling. 
            
            
               (5)Uanset kravene i forbindelse med sygdomsforebyggelse, såsom anbefalingerne om biologisk bekæmpelse af ektoparasitter, hvor det først og fremmest skal tilstræbes at anvende pudsefisk samt ferskvand, saltvand og natriumchloridopløsninger, er et begrænset antal behandlinger generelt tilladt for alle arter i tilfælde af omfattende parasitinfektioner. På grundlag af EGTOP's konklusioner bør de nuværende bestemmelser i del III, punkt 3.1.4.2., i bilag II til forordning (EU) 2018/848 om behandling for parasitter ændres til en mere artsspecifik tilgang, der bedre imødekommer akvakulturdyrenes behov uden at gå på kompromis med de økologiske produktionsprincipper. 
            
            
               (6)I lyset af at produktionscyklussens længde varierer for alle andre arter end laks, at der potentielt kan forekomme parasitinfektioner i de første livsstadier og at de erhvervsdrivende har en tendens til at udsætte eventuelle behandlingsforløb længst muligt på grund af begrænsningen på antallet af behandlingsforløb, er der blevet rapporteret om høj dødelighed for yngel og ungdyr. For andre arter end laks bør den tilladte behandlingshyppighed og det maksimale antal behandlinger mod parasitter derfor tilpasses de begrænsninger, der gælder for andre kemisk fremstillede allopatiske veterinærlægemidler, for at muliggøre intervention, når det er virkelig nødvendigt og for at forhindre høj dødelighed i de første livsstadier.
            
            
               (7)For laks er der i betragtning af produktionscyklussens længde og nødvendigheden af at sikre, at der ikke forekommer fiskelus i løbet af ferskvandsperioden, behov for at opretholde de nuværende begrænsninger af behandlingernes hyppighed og det maksimale antal behandlingsforløb mod parasitter. 
            
            
               (8)Derudover er det vigtigt at præcisere de nuværende bestemmelser ved at fastsætte en klar overordnet grænse for det maksimale antal behandlinger mod parasitter, uanset hvilken art der er tale om.
            
            
               (9)Bilag II til forordning (EU) 2018/848 bør derfor ændres.
            
            
               (10)Af hensyn til klarheden og retssikkerheden bør nærværende forordning finde anvendelse fra den dag, hvor forordning (EU) 2018/848 finder anvendelse —
            
            
               VEDTAGET DENNE FORORDNING:
            
            
               Artikel 1
            
            
               Bilag II til forordning (EU) 2018/848 ændres som angivet i bilaget til nærværende forordning.
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den 1. januar 2022.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 9.2.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        
                  EGTOP Final report on Aquaculture IV – 13 December 2019
                   .
               
               
                  
                     (2)
                  
                        Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 (EUT L 150 af 14.6.2018, s. 1).
               
               
                  
                     (3)
                  
                        Kommissionens delegerede forordning (EU) 2020/427 af 13. januar 2020 om ændring af bilag II til Europa-Parlamentets og Rådets forordning (EU) 2018/848 for så vidt angår visse detaljerede produktionsregler for økologiske produkter (EUT L 87 af 23.3.2020, s. 1).
               
               
                  
                     (4)
                  
                        Beskrivelse af deres produktionscyklus i 
                  EFSA Scientific Opinion on the risk posed by Shiga toxin-producing Escherichia coli (STEC) and other pathogenic bacteria in seeds and sprouted seeds – EFSA Journal 2011,
                   9(11):2424.
                   [101 pp]  doi:10.2903/j.efsa.2011.2424.
                   
               
               
                  
                     (5)
                  
                        Kommissionens forordning (EF) nr. 889/2008 af 5. september 2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol (EUT L 250 af 18.9.2008, s. 1).
               
               
                  
                     (6)
                  
                        Kommissionens afgørelse af 30. august 2017 om udnævnelse af medlemmerne af Ekspertgruppen vedrørende Teknisk Rådgivning om Økologisk Produktion og om opstilling af reservelisten (EUT C 287 af 30.8.2017, s. 3).
               
               
                  
                     (7)
                  
                        
                  EGTOP Final report on Aquaculture IV – 13 December 2019
                   .  
               
            
      
    ---documentbreak--- 
      
         
         
            
               BILAG 
            
            
            
               I bilag II til forordning (EU) 2018/848 foretages følgende ændringer:
            
            
               (1)Del I, punkt 1.3, affattes således:
            
            
               ‘‘1.3. Uanset punkt 1.1 er følgende tilladt: 
            
            
               (a)produktion af spirede frø, herunder spirer, skud og karse, der udelukkende lever af de næringsstoffer der er tilgængelige i frøet, ved fugtning med rent vand, forudsat at frøene er økologiske. Brug af vækstmedium er ikke tilladt, medmindre det drejer sig om et inert medium, hvis eneste funktion er at holde frøene fugtige, og bestanddelene i det inerte medium er godkendt i henhold til artikel 24.
            
            
               (b)drivning af julesalat ved blandt andet dypning i rent vand, forudsat at planteformeringsmaterialet er økologisk. Brug af vækstmedium er kun tilladt, hvis dets bestanddele er tilladt i henhold til artikel 24.".
            
            
               (2)I del III foretages følgende ændringer:
            
            
               (a)I punkt 3.1.3.4 tilføjes følgende afsnit:
            
            
               "I videreopdrætsfasen og i tidlige livsstadier i yngelopdrætsanlæg og klækkerier kan økologisk kolesterol anvendes til at supplere ernæringen til rejer af Penaeidaefamilien og ferskvandsrejer (Macrobrachium spp.) for at sikre, at deres ernæringsbehov opfyldes."
            
            
               (b)I punkt 3.1.4.2 affattes litra e) således:
            
            
               "e) Andre behandlinger mod parasitter end ved de obligatoriske bekæmpelsesordninger, som forvaltes af medlemsstaterne, begrænses som følger: 
            
            
               i) for laks begrænses behandlingsforløb til højst to gange årligt eller til ét behandlingsforløb årligt, hvis produktionscyklussen er på under 18 måneder 
            
            
               ii)for alle andre arter end laks begrænses behandlingsforløb til højst to gange årligt eller til ét behandlingsforløb årligt, hvis produktionscyklussen er på under 12 måneder
            
            
               iii) for alle arter begrænses behandlingsforløb til højst fire gange i alt, uanset produktionscyklussens længde."